   لنڊن (اسپورٽس نيوز) قومي ڪرڪيٽ ٽيم جي هيڊ ڪوچ مڪي آرٿر پنهنجي پاڪستاني ٽيم سان گڏ وڌيڪ ڪم ڪرڻ جي خواهش ظاهر ڪندي چيو آهي ته گرين شرٽس لاءِ ڪم ڪندي سٺو وقت گذاريو، عوام به گھڻي محبت ڏني، ان دوران ڪيترائي ڀيرا سٺو ۽ خراب وقت آيو، اسان ڪجهه يادگار ڪاميابيون حاصل ڪيون، هاڻي مستقبل جو فيصلو مون کي ۽ پي سي بي کي ڪرڻو آهي. پنهنجي هڪ بيان ۾ هن چيو ته مون کي آءِ پي ايل ۾ ڪم ڪرڻ جي آڇ به ملي آهي پر آئون سمجهان ٿو ته پاڪستاني ٽيم سان منهنجو مشن اڃا اڌورو آهي، اسان ٽيم جو ڪلچر تبديل ڪرڻ ۾ ڪامياب ٿياسين پر ڪجهه وڌيڪ هدف حاصل ڪري سگھجن ٿا، جيڪڏهن مون کي موقعو ڏنو وڃي ته آئون وڌيڪ ٻه سال پاڪستان ڪرڪيٽ لاءِ ڪم ڪرڻ چاهيان ٿو، جيڪڏهن ائين نه ٿيو ته مايوسي ٿيندي. سندس چوڻ هو ته اسان بنگلاديش خلاف به بهترين ڪارڪردگي جو تسلسل برقرار رکنداسين، آخري مقابلي ۾ ڪاميابي لاءِ ڪوشش ڪري سگھون ٿا، ٻين مقابلن  ۾ ڇا ٿو ٿئي اهو اسان جي وس ۾ ناهي، اميد آهي ته سيمي فائنل لاءِ رستو ٺهي ويندو. مڪي آرٿر موجب اسان جي پوري ڪوشش هوندي ته گذريل ٽنهي ميچن ۾ جيڪا ڪارڪردگي ڏيکاري ان جو تسلسل برقرار رکون، آخري ميچ ۾ به ڪاميابي حاصل ڪريون، منهنجي خواهش آهي ته ان فارم بيٽسمينن سان گڏ وڌيڪ هڪ، ٻه رانديگر به اسڪور ڪندا، جيڪڏهن اسان سٺو ٽوٽل حاصل ڪري ورتو ته بالر بچاءُ ڪري سگھن ٿا، شڪيب الحسن ۽ تميم اقبال سٺا رانديگر آهن پر پنهنجي پلاننگ موجب کيڏي اسان انهن کي ڪنٽرول ڪري سگھون ٿا. هن چيو ته محمد حسنين کي نظرانداز ناهي ڪيو، نوجوان پيسر پاڪستاني ڪرڪيٽ جو اثاثو آهن، اسان هنن کي مستقبل لاءِ گروم ڪري رهيا آهيون، انهن کان اڳ شاهين شاهه آفريدي کي به قومي ٽيم لاءِ تيار ڪيو ويو هو.